- బాధ్యతల నుంచి సైరస్‌ను తప్పిస్తూ టాటా సన్స్‌ బోర్డు నిర్ణయం
- తాత్కాలిక చైర్మెన్‌గా రతన్‌
- నాలుగు నెలల్లో కొత్త అధినేత ఎంపికకు కమిటీ
- ఆశ్చర్యపోయిన కార్పొరెట్‌ ప్రపంచం..
- బోర్డు నిర్ణయాన్ని ఆక్షేపిస్తున్నాం.. పోరాటం చేస్తాం : షాపూర్‌జీ
న్యూఢిల్లీ: దేశీయ కార్పోరేట్‌ రంగాన్ని ఆశ్చర్యానికి గురి చేస్తూ టాటా సన్స్‌ సోమవారం అనూహ్య నిర్ణయాన్ని వెల్లడించింది. సంస్థ చైర్మెన్‌ పదవి నుంచి సైరస్‌ ఫలోంజీ మిస్త్రీని తొలగిస్తున్నట్లుగా ప్రకటించింది. ఆయన బాధ్యతలను తాత్కాలికంగా మాజీ చైర్మెన్‌ రతన్‌ టాటాకు అప్పగించినట్లుగా వెల్లడించింది. సోమవారం సమావేశమైన సంస్థ బోర్డు ఈ మేరకు నిర్ణయం తీసుకున్నట్లుగా టాటా సన్స్‌ ఒక ప్రకటనలో తెలిపింది. రతన్‌ టాటా సంస్థ తాత్కాలిక చైర్మెన్‌గా నాలుగు నెలల పాటు ఆ పదవిలో ఉంటారని టాటా సన్స్‌ వెల్లడించింది. సైరస్‌ తొలగింపుతో పాటు ఆయన స్థానంలో కొత్త బాస్‌ను ఎంపిక చేసేందుకు గాను అయిదుగురు సభ్యులతో కూడిన ఎంపిక కమిటీని కూడా నియమిస్తూ బోర్డు నిర్ణయం తీసుకొంది. రతన్‌ టాటా, టీవీఎస్‌ గ్రూపు అధినేత వేణు శ్రీనివాసన్‌, బియానీ క్యాపిటల్‌కు చెందిన అమిత్‌ చంద్ర, మాజీ డిప్లమాట్‌లు రోనెన్‌ సేన్‌, లార్డ్‌ కుమార్‌ భట్టాచార్యలు ఈ ఎంపిక కమిటీలో సభ్యులుగా వ్యవహరిస్తారని బోర్డు వివరించింది.
వాటిపై దృష్టిపెట్టడమే కారణమా..?
రతన్‌కు సరైన వారసుడనీ.. ఎంతో సమర్థుడన్న అంచనాల మధ్య టాటా సామ్రాజ్యానికి చైర్మెన్‌గా ఎంపికైన సైరస్‌ మిస్త్రీని నాలుగేండ్లు కూడా తిరిగక ముందే నాయకత్వ బాధ్యతల నుంచి తప్పించడం వెనుక అసలు కారణాలు తెలియ రాలేదు. అయితే లాభదాయకంగా లేని వ్యాపారాలను వదిలించుకొనేందుకే సైరస్‌ దృష్టి పెట్టడం.. లాభాలను ఆర్జించిస్తున్న సంస్థలపైనే మిస్త్రీ ప్రత్యేక ఆసక్తి నిలపడం టాటా యాజమాన్యం, బోర్డును తీవ్ర అసంతృప్తికి గురి చేసినట్లుగా తెలుస్తోంది. ఐరోపాలోని టాటా స్టీల్‌ వ్యాపారానికి గుడ్‌బై చెప్పడం సైరస్‌ కెరీర్‌ పెద్ద దెబ్బగా మారిందని విశ్లేషకులు చెబుతున్నారు. బోర్డు ఈ నిర్ణయం తీసుకొనే ముందు గ్రూపులోని నిర్వహణ కంపెనీల అభిప్రాయాన్ని పరిగణనలోకి తీసుకోలేదని తెలుస్తోంది.
టాటాలో సైరస్‌ ప్రస్థానమిదీ..
1968 జులై 4న జన్మించిన సైరస్‌ మిస్త్రీ లండన్‌లోని ప్రతిష్ఠాత్మకమైన 'ఇంపీరియల్‌ కాలేజ్‌ ఆఫ్‌ సైన్స్‌, టెక్నాలజీ అండ్‌ మెడిసిన్‌'లో ఇంజినీరింగ్‌ విద్యనభ్యసించారు. అనంతరం లండన్‌ బిజినెస్‌ స్కూల్‌లో మేనేజ్‌మెంట్‌లో మాస్టర్స్‌ పూర్తి చేశారు. 2006లో బోర్డులో చేరిన సైరస్‌ 2011 నవంబరులో టాటా సన్స్‌ డిప్యూటీ చైర్మెన్‌గా రతన్‌ టాటా వారసుడిగా తెరపైకి వచ్చారు. టాటా సన్స్‌ గ్రూపులో అత్యధిక వాటాదారైన షాపూర్‌జీ ఫలోంజీ సంస్థ ప్రతినిధిగా ఉన్న సైరస్‌ను ఆ తదుపరి డైరెక్టర్ల బోర్డు గ్రూపునకు చైర్మెన్‌గా ఎంపిక చేసింది. 2012 డిసెంబరు 28న ఆయన రతన్‌ టాటా నుంచి టాటా సన్స్‌ గ్రూపు ఆరవ చైర్మెన్‌గా బాధ్యతలు స్వీకరించారు. టాటా సన్స్‌ చైర్మెన్‌గా బాధ్యతలు చేపట్టాక మిస్త్రీ పలు కీలక సవాళ్లను ఎదుర్కొన్నారు. నష్టాలు అంతకంతకు పెరుగుతున్న నేపథ్యంలో టాటా స్టీల్‌ యూకే వ్యాపారాన్ని విక్రయించాలని నిర్ణయించారు. టాటా డొ కోమో టెలికాం వెంచర్‌ విడిపోవడానికి సంబం ధించి జపాన్‌ సంస్థ డొకో మోతో న్యాయ పోరాటం చూస్తూ వస్తున్నారు. దీనికి తోడు రతన్‌ టాటా హయాంలో టాటా గ్రూపు పలు కొత్త సంస్థలను కొను గోలు చేసింది. 2000లో టెట్లీ టీ, 2007లో ఉక్కు సంస్థ కొరస్‌, 2008లో జాగ్వర్‌ లాండ్‌రోవర్‌ వంటి సంస్థలను కొనుగోలు చేసింది. 1991లో రూ.10,000 కోట్ల టర్నోవర్‌ కలిగిన సంస్థను రతన్‌ 2011-12 నాటికి రూ.4,75,721 కోట్ల టర్నోవర్‌ గత సంస్థ స్థాయికి తీసుకు వెళ్లారు. రతన్‌ అనంతరం పదవిలోకి వచ్చిన మిస్త్రీ కొత్త సంస్థలను కొనుగోలు చేయడం అటుంచి.. ఉన్న సంస్థల్లోంచి ఒక్కొక్కదాన్ని విక్రయిస్తూ వస్తుండడం బోర్డులో తీవ్ర అసంతృప్తిని రగిల్చింది. ఆర్థిక సవాళ్లను ఎదుర్కోవడంలో సంపూర్ణ నాయకత్వ లక్షణాలను ప్రదర్శించకపోవడంతోనే ఆయనపై వేటు పడినట్లుగా తెలుస్తోంది.
పెద్దగా చేసిందేమీ లేదు: మార్కెట్‌ వార్గలు
చైర్మెన్‌ పదవి నుంచి సైరెస్‌కు ఉద్వాసన పలకాలని టాటా సన్స్‌ బోర్డు నిర్ణయించడం పట్ల స్టాక్‌ మార్కెట్‌ విశ్లేషకులు ఆశ్చర్యాన్ని వ్యక్తం చేశారు. 150 ఏండ్ల ఘన చరిత్ర కలిగి టాటా గ్రూపు ఇలాంటి నిర్ణయం తీసుకోవడం పట్ల చాలా మంది షాక్‌కు గురవడం కనిపించింది. మిస్త్రీ నాయకత్వాన టాటా గ్రూపు పెద్దగా పురోగమించిదేమీ లేదని మార్కెట్‌ వర్గాలు అంటున్నాయి. టీసీఎస్‌, టాటా మోటార్స్‌ పనితీరు కొంత మెరుగుపడడం తప్ప గ్రూపులోని మిగతా అన్ని సంస్థలు దాదాపు నష్టాల వైపే పరుగులు తీస్తుండడం బోర్డు ఈ దిశగా నిర్ణయం తీసుకొనేలా చేసుంటుందని మార్కెట్‌ వర్గాలు చెబుతున్నాయి. వివిధ రూపాల్లో విస్తరించి ఉన్న టాటా గ్రూపు సంస్థలను పూర్తిగా అర్థం చేసుకొని వాటిని లాభాల బాట పట్టించడం అనేది సులభమైన అంశమేమి కాదని వీరంటున్నారు. తగిన అనుభవం లేని కారణంగానే ఆయన టాటా వ్యాపారాల్ని కొత్తపుంతలు తొక్కించడంలో విఫలమైనట్లుగా చెబుతు న్నారు. దీనికి తోడు సైరస్‌ కాలంలో టాటా సంస్థకు తీవ్ర సవాళ్లు ఎదురవడం వాటిని సమర్థంగా ఎదుర్కోవడంలో ఆయన విఫలమవడం ప్రస్తుత పరిస్థితికి కారణమని వారు విశ్లేషిస్తున్నారు.
సీరియస్‌గా స్పందించిన షాపూర్‌జీ ఫలోంజీ
టాటా గ్రూపులో ప్రధాన వాటాదారుగా ఉన్న షాపూర్‌జీ అండ్‌ ఫలోంజీ సంస్థ సైరస్‌ మిస్త్రీపై వేటు పట్ల సీరియస్‌గా స్పందించింది. మిస్త్రీపై వేటు అన్యాయమని పేర్కొంది. మిస్త్రీ తొలగింపు నిర్ణయం బోర్డు ఏకగ్రీవంగా తీసుకున్నది కాదని పేర్కొంది. సభ్యుల మధ్య ఈ విషయమై బిన్న వాదనలున్నట్లు పేర్కొంది. మిస్త్రీపై వేటు విషయమై న్యాయం కోసం తగు పోరాటం చేయనున్నట్లుగా తెలిపింది.
మీ స్నేహితులకు రికమెండ్ చెయ్యండి